ΓΡΑΠΤΗ ΕΡΩΤΗΣΗ P-3402/98

υποβολή: Catherine Lalumière (PSE) προς την Επιτροπή

(9 Νοεμβρίου 1998)

Θέμα: Η δυνατότητα, για την Ευρωπαïκή Ένωση Βιοτεχνίας και Μικρομεσαίων Επιχειρήσεων, να συμμετάσχει στην ευρωπαïκή κοινωνική διαβούλευση ως πλήρης κοινωνικός εταίρος

Οι ΜΜΕ και οι βιοτεχνίες συνιστούν τον ουσιαστικό ιστό της ευρωπαϊκής οικονομίας και αντιπροσωπεύουν το 99,8 % του συνόλου των επιχειρήσεων της Ευρωπαϊκής Ένωσης, εξασφαλίζοντας 68 εκατομμύρια θέσεων απασχόλησης, ήτοι ένα αυξανόμενο μερίδιο (περίπου το 72 %) της συνολικής απασχόλησης του μη πρωτογενούς ευρωπαϊκού ιδιωτικού τομέα. Κατά συνέπεια, οι ΜΜΕ είναι γενεσιουργές πλούτου και απασχόλησης.

Ωστόσο, σύμφωνα με τις διατάξεις που διέπουν την οργάνωση του κοινωνικού διαλόγου (άρθρο 4 του κοινωνικού πρωτοκόλλου), το κύριο όργανο εκπροσώπησης της βιοτεχνίας και των ΜΜΕ (ΕΕΒΜΜΕ) που συγκεντρώνει 9,14 εκατομ. επιχειρήσεις και περίπου 50 εκατομμύρια εργαζομένους έχει αποκλεισθεί από τις δομές των διαπραγματεύσεων που διεξάγονται μεταξύ τριών οργανώσεων (UNICE-CEED και CES).

Η κατάσταση αυτή αφήνει στο περιθώριο ένα ουσιαστικό μέρος των ΜΜΕ, στις οποίες δεν αναγνωρίζεται το δικαίωμα να συμμετάσχουν στην ευρωπαϊκή κοινωνική διαβούλευση. Πέραν τούτου, οι ισχύουσες διαδικασίες δεν είναι σύμφωνες με τις Συμβάσεις 87 και 98 της ΔΟΕ σχετικά με την αρχή του δικαιώματος διαπραγμάτευσης.

Προσφάτως, το Πρωτοδικείο απέρριψε την προσφυγή της ΕΕΒΜΜΕ με το σκεπτικό ότι "λαμβανομένων υπόψη των διατάξεων της Συμφωνίας, η προσφεύγουσα δεν μπορεί να ισχυρισθεί ότι έχει δικαίωμα συμμετοχής στη διαπραγματευτική φάση της δεύτερης διαδικασίας που προβλέπει η συμφωνία, ούτε εν προκειμένω ειδικό δικαίωμα συμμετοχής στη διαπραγμάτευση της συμφωνίας-πλαισίου".

Η ως άνω απόφαση, όποια και αν είναι η νομική της βάση, απέχει πολύ από το να είναι ικανοποιητική από πολιτική άποψη. Η πρακτική αυτή παρεμποδίζει την καλή λειτουργία του ευρωπαϊκού κοινωνικού προτύπου που προϋποθέτει έναν κοινωνικό διάλογο με δημοκρατικό περιεχόμενο.

Ποιά μέτρα προτίθεται να λάβει η Επιτροπή ώστε να τεθεί τέρμα στο ως άνω αδιέξοδο;

Απάντηση του κ. Flynn εξ ονόματος της Επιτροπής

(3 Δεκεμβρίου 1998)

Η Επιτροπή θεωρεί ότι οι μικρομεσαίες επιχειρήσεις (ΜΜΕ) παίζουν θεμελιώδη ρόλο για τη δημιουργία οικονομικής ευμάρειας και θέσεων απασχόλησης στην Κοινότητα.

Η Επιτροπή πρέπει να εξασφαλίσει ότι τα συμβαλλόμενα μέρη μιας συμφωνίας η οποία θα μεταφερθεί στην κοινοτική νομοθεσία, εκπροσωπούνται επαρκώς σε σχέση με το πεδίο της συμφωνίας. Η Επιτροπή πρέπει να σέβεται την αυτονομία των κοινωνικών εταίρων όσον αφορά την επιλογή των εταίρων για τις διαπραγματεύσεις και επομένως και κατά τη διάρκεια των διαπραγματεύσεων. Όσον αφορά τις διαβουλεύσεις, τόσο η Επιτροπή όσο και το Συμβούλιο έχουν την ευθύνη να εξασφαλίσουν ότι αυτές είναι όσο το δυνατόν πιο αντιπροσωπευτικές. Το Πρωτοδικείο υποστήριξε πρόσφατα την προσέγγιση αυτή με μια απόφαση ορόσημο(1). Οι αρχές αυτές ενισχύουν την ανακοίνωση της Επιτροπής σχετικά με την προσαρμογή και την προώθηση του κοινωνικού διαλόγου σε ευρωπαϊκό επίπεδο(2) η οποία περιείχε προτάσεις για βελτίωση της λειτουργίας του κοινωνικού διαλόγου.

Στις διαβουλεύσεις, οι τέσσερις κύριες οργανώσεις που εκπροσωπούν ΜΜΕ, η Ευρωπαϊκή Ένωση Βιοτεχνίας και Μικρομεσαίων Επιχειρήσεων (η ΕΕΒΜΜΕ), η Eurocommerce, η Ένωση των συνομοσπονδιών της βιομηχανίας και των εργοδοτών της Ευρώπης (Unice) και η Copa (comitι intersyndical des organisations professionnelles du personnel artisanal), εκπροσωπούνταν πάντοτε στις διαδικασίες διαβούλευσης που οργανώθηκαν με πρωτοβουλία της Επιτροπής. Ωστόσο δεν προσκλήθηκαν όλες στις συνεδριάσεις των κοινωνικών εταίρων και της Troika και των αρχηγών κρατών και κυβερνήσεων που ξεκίνησαν στο Ευρωπαϊκό Συμβούλιο στο Λουξεμβούργο το Νοέμβριο του 1997. Δεδομένης της παράλειψης αυτής και της ανάγκης για βελτίωση της σημερινής δομής της μόνιμης επιτροπής για την απασχόληση, η Επιτροπή ενέκρινε παράλληλα με την ανακοίνωση μια πρόταση στο Συμβούλιο για μεταρρύθμιση της μόνιμης επιτροπής. Η πρόταση αυτή θα διευρύνει τη συμμετοχή των κοινωνικών εταίρων σε αυτές τις σημαντικές συνεδριάσεις της τρόικας, συμπεριλαμβάνοντας την ΕΕΒΜΜΕ, την Eurocommerce και την Copa που εκπροσωπούν τους εργοδότες. Δηλαδή, η Ευρωπαϊκή Επιτροπή προτείνει στο Συμβούλιο τη δημιουργία ενός ενιαίου, διαφανούς και αντιπροσωπευτικού βήματος για διάλογο σε υψηλό επίπεδο σχετικά με την απασχόληση2.

Όσον αφορά τις διαπραγματεύσεις, στην ανακοίνωσή της η Επιτροπή παροτρύνει τους κοινωνικούς εταίρους να επιδιώξουν έναν πολιτικό συμβιβασμό για να εξασφαλίσουν ότι ο διάλογος στον οποίο συμμετέχουν είναι όσο το δυνατόν πιο αποτελεσματικός και γίνεται ευρέως αποδεκτός εξασφαλίζοντας την καλύτερη δυνατή εκπροσώπηση. Το μήνυμα αυτό, το οποίο ευθυγραμμίζεται με τη θέση του Κοινοβουλίου για το πράσινο βιβλίο που προηγήθηκε της ανακοίνωσης, οδήγησε σε μια συζήτηση της Unice και της ΕΕΒΜΜΕ σχετικά με την πιθανότητα συμμετοχής της ΕΕΒΜΜΕ σε όλες τις σχετικές διαδικασίες κοινής δράσης και διαπραγματεύσεων στο πλαίσιο του ευρωπαϊκού κοινωνικού διαλόγου. Η συζήτηση αυτή φαίνεται πως πλησιάζει σε θετικό αποτέλεσμα που θα γίνει θερμά αποδεκτό από την Ευρωπαϊκή Επιτροπή.

(1) Απόφαση της 17ης Ιουνίου 1998, ΕΕΒΜΜΕ κατά Συμβουλίου (υπόθεση T-135/96), Συλλογή 1998).

(2) COM(98)322 τελικό.